**ПРОЕКТ**

**РЕШЕНИЕ № 2-III/2017 год.**

**по оценка на въздействието върху околната среда**

На основание чл.99, ал.2 от Закона за опазване на околната среда и чл.19 , ал.1 от Наредбата за условията и реда за извършване на оценка на въздействието върху околната среда и във връзка с чл.31 от Закона за биологичното разнообразие, чл.39 ал. 1, 2 от Наредба за условията и реда за извършване на оценка на съвместимостта на планове, програми, проекти и инвестиционни предложения с предмета и целите на опазване на защитените зони

 **ОДОБРЯВАМ**

Осъществяването на инвестиционното предложение: **„Преустройство на склад за строителни материали в инсинератор за човешки тленни останки”**  в имот № 001382, местност „Орта хан”, землище на гр. Куклен,

**Възложител: “ФУНДАМЕНТ” ООД, гр. Пловдив**

**Кратко описание на инвестиционно предложение(ИП):**

Имот № 001382, землище на гр.Куклен се намира на площадката на Заводски строежи – ПС – Пловдив, която е елемент от обособена индустриална зона, експлоатирана като такава дълги години. В нея са разположени още площадките на „КЦМ-Пловдив“ АД, „Агрия“ АД и ИЦМ-Инженеринг. От североизток промишлената зона граничи с пътя Пловдив – Асеновград и отстои на около 6 км източно от гр.Пловдив, на около 5,5 км северозападно от гр.Асеновград и на около 3,5 км североизточно от гр.Куклен. Теренът, върху който се предвижда реализиране на инвестиционното предложение, попада в район за оценка и управление на качеството на атмосферния въздух /РОУКАВ/ „АГЛОМЕРАЦИЯ ПЛОВДИВ“, съгласно Заповед № РД-969/21.12.2013г. на Министъра на ОСВ.До имота се стига по съществуващ път, отделящ се в дясно от пътя Пловдив – Асеновград, покрай ИЦМ-Инженеринг, обслужващ площадката на Заводски строежи – ПС – Пловдив.

Преустройваната сграда с площ 391м2е едноетажна с метална дъгова конструкция, монтирана върху бетонни ограждащи стени с височина 1 м. и покрив от ЛТ ламарина. Предвижданото преустройство не е свързано с конструктивни промени на сградата. Строителните работи ще засегнат само вътрешното функционално разпределение на халето. В него ще се обособят камерно-охлаждаща и камерно-пещна зали, складови и санитарно-битови помещения. В тях ще се монтира необходимото технологично оборудване, включващо хладилни камери и два броя инсинераторни пещи.

Имотът е водоснабден от съществуващата водопроводна мрежа и не се налага подмяна или изграждане на нова. Има изградена канализация за санитарния възел, заустена във водоплътна изгребна яма. Предвижда се обектът да се захрани с природен газ от съществуващата газопреносна мрежа, преминаваща в непосредствена близост до имота.

Разглежданият имот не попада в защитени територии по смисъла на ЗЗТ и защитени зони по Натура 2000. Най-близката защитена зона „Река Чая“ с код BG0000194 е разположена на около 3 км източно от имота. Преустройството и експлоатацията на обекта ще се ограничат само в рамките на имота и няма да окажат съществено въздействие върху съседните имоти, които са с производствено предназначение.

 В сградата ще се монтират два броя инсинераторни пещи със 100 КВт топлинна мощност всяка, използващи гориво природен газ. Технологията се основава на двустепенно пиролитично изгаряне на продуктите в първична камера и на процес на принудително вторично окисляване, протичащ при висока температура и наличие на голямо количество въздух във вторичната камера на всяка от пещите. Това гарантира пълноценното изгаряне на материала в първичната камера и неутрализация на получените димни газове във вторичната камера. Като резултат от процеса на изгаряне се получава остатъчно сухо вещество, което не е пепел, а пулверизирани костни фрагменти с пясъчна структура. Остатъците от кремацията ще се проверяват за наличие на метали и след тяхното отстраняване ще се смилат, поставят в урни и ще се предават на близките. Пещите ще бъдат комплексна доставка, като доставчикът на оборудването ще поеме задължението да ги монтира, да направи пробна експлоатация, да обучи персонала и да поддържа съоръженията по време на експлоатацията, като гарантира тяхната безопасност на работа и качеството на изхвърляните газове в атмосферния въздух. Очакваният максимален капацитет е 20 броя кремации дневно.

 **Поради следните мотиви:**

1. В представения доклад за ОВОС е разгледано съществуващото състояние на компонентите и факторите на околната среда и са оценени евентуалните въздействия при експлоатацията на обекта. В заключение експертите предвиждат, че реализацията и експлоатацията на инвестиционното предложение при изпълнение на предложените мерки, може да се осъществят без риск за здравето на населението и без нарушение на действащите норми за опазване на околната среда.
2. Съвременните крематориуми се проектират с надежден контрол на отделните технологични модули и процеси. Всички нови инсталации работят с вторични камери за допълнително окисляване за намаляване на вредните емисии – при тях горивните компоненти се задържат в пещта около 1,5-2 s при температура 850°С или 1100°С и 2-3% излишък от кислород, отговарящо на Европейската Директива 2000/76/ЕС, каквато ще бъде и инсталацията обект на инвестиционното намерение. Пещните модули за изгаряне ще бъдат експлоатирани така, че да достигат равнище на изгаряне, при което съдържанието на цялостен органичен въглерод на пепел и сгурии да бъде по-малко от 3% от сухото тегло на тези материали или тяхната загуба в огъня да бъде по-малка от 5% от това сухо тегло.

3. Проведени са консултации с РЗИ-Пловдив относно съдържанието и обхвата на оценката за здравно-хигиенните аспекти на околната среда и човешкото здраве. С писма изх. № 7375/16.11.2016г. и изх. № 2667/29.03.2017г. РЗИ – Пловдив дава положителна оценка на ДОВОС и изразява становище, съгласно което обектът е съобразен с изискванията на Наредба № 2 за здравните изисквания към гробищни паркове и погребването и пренасянето на покойници.

4. В отговор на поискано от Медицински университет Пловдив мнение по компетентност, е постъпило становище с изх. № З-1081/28.04.2017г., определящо нецелесъобразността от изграждането на инсенератора в цитирания имот.

5. Басейнова Дирекция ИБР Пловдив с писмо изх. № КД-04-40/08.12.2016г. е изразено мнение, че докладът за ОВОС съдържа необходимата информация по отношение води и водни системи и инвестиционното предложение е допустимо от гледна точка на постигане целите на околната среда и мерките за добро състояние на водите.

6. Съгласно данните и заключенията в доклада за ОВОС:

6.1.За определяне на моментните и годишните стойности на емисиите на замърсителите от промишлените източници в района като „КЦМ” АД, „Агрия”АД „Цинкови покрития” АД и „Фундамент” ООД са използвани наличната информация от операторите на обектите, инвеститора, РИОСВ гр.Пловдив и ИАОС гр.София. Условията за разсейване на замърсителите на тази територия са сравнително добри, поради липса на възпрепятстваща урбанизирана инфраструктура.

6.2. Кумулативен ефект - разгледани са прогнозните емисии на вредни вещества по време на експлоатацията на обекта. Направените количествени оценки не дават основание за очаквано допълнително замърсяване спрямо съществуващото, както на територията на площадката на обекта, така и в района.

6.3. Въздействието на емитираните замърсители по време на експлоатация върху компонентите на околната среда може да се класифицира като незначително, постоянно, възстановимо, с малък териториален обхват, под приетите национални и европейски нормативни изисквания и не предполага негативни въздействия върху здравето на хората, компонентите и факторите на околната среда.

7. Осигурен е обществен достъп до доклада за жителите на община „Куклен“ и на 28.02.2017г. е проведена среща за обществено обсъждане, за която е представен протокол. В хода на общественото обсъждане и след него бяха изразени възражения предимно по целесъобразност от общината, физически лица, ръководството на околните «КЦМ» АД и «Агрия» АД, както и от различни граждански и религиозни организации.

8. С решение № 3/23.08.2017г. Екологичния експертен съвет при РИОСВ Пловдив е предложил …………

**И при следните условия:**

**І. За фазата на проектиране:**

1. Да се изготви схема за разделно събиране, временно съхранение и транспортиране на генерираните отпадъци съобразно изискванията на Закона за управление на отпадъците.

2. Да се изготвят инструкции за експлоатация и контрол на пречиствателните съоръжения с цел осигуряване оптимално пречистване на отпадъчните газове, формирани при изгарянето на тленните останки.

3. Въз основа на актуализираните доклади за безопасност, доклади за политиката за предотвратяване на големи аварии и вътрешни аварийни планове на „КЦМ“ АД, „Агрия“ АД и „ЗКС-България“ ЕООД, достъпни на сайта на община Куклен, да се оцени риска от големи аварии в тях и да се отразят в авариен план за бъдещия обект на „Фундамент“.

**ІI. По време на строителството и преди въвеждане в експлоатацията:**

1. Доставчикът на пещите да поеме задължението да ги монтира, да направи пробна експлоатация, да обучи персонал, да поддържа съоръженията и да гарантира тяхната безопасна работа и качество на изхвърляните газове в атмосферния въздух.

2. Хладилните камери да се оборудват с компресори, работещи с разрешен от нормативната база хладилен реагент.

3. Преди въвеждане в експлоатация на обекта да се изпълни чл.16, ал.1 от Закона за чистотата на атмосферния въздух (ДВ, бр.45/1996 г. с посл. изм. и доп.),( а именно: „Преди разрешаване ползването на строежите инвеститорът на съответните обекти предоставя на представителите на общинските органи и на Министерството на околната среда и водите в приемателната комисия):

3.1. протоколи за изпитването на отделните апарати, възли и участъци на пречиствателните съоръжения;

3.2. протоколи за технологично изпитване при регламентирано натоварване на пречиствателните съоръжения (инсталации);

3.3. протоколи за измерените емисии;

3.4. инструкции за експлоатация и контрол на пречиствателните съоръжения;

3.5. списък на отговорните лица за опазване на околната среда на обекта и за експлоатацията и контрола на отделните пречиствателни съоръжения.“

4. Осигуряване на подходящи съдове и площадки за събиране и съхранение на остатъци от медицински изделия и луминисцентни лампи.

**ІІІ. По време на експлоатацията и извеждане от експлоатация**

1. След въвеждане на обекта в редовна експлоатация да се осигури измерване на емисиите на вредни вещества, които се изпускат в атмосферния въздух в съответствие с изисквания на Наредба № 6/99г. за реда и начина за измерване на емисиите на вредни вещества, изпускани в атмосферния въздух от обекти с неподвижни източници/ДВ бр. 31/1999г. и посл. изм. и доп. в ДВ бр.61/2017г./.

2. Всички дейности на площадката да се извършват по начин, недопускащ разпространението на миризми извън границите й.

3. Да се изготви и прилага инструкция за периодична оценка на спазването на мерките за предотвратяване и при необходимост от намаляване на емисиите на интензивно миришещи вещества.

4. При поява на неприятни миризми, операторът да предприеме незабавни действия за идентифициране на причините за появата им и мерки за тяхното ограничаване.

**План за изпълнение на мерките, свързани с предотвратяване или намаляване на отрицателни въздействия върху околната среда в съответствие с изискванията на чл.14, ал.1, т.5 от Наредбата за ОВОС и образеца, даден в Приложение 2а към същата Наредба.**

|  |  |  |  |
| --- | --- | --- | --- |
| №№ | МЕРКИ | Период/Фаза на изпълнение | РЕЗУЛТАТ |
| 1 | Изготвяне на План за защита при бедствия, аварии и катастрофи (Авариен план), в който да залегнат мерки, отчитащи риска от въздействието на разположените в съседство предприятия с висок рисков потенциал („КЦМ“АД, Агрия“ АД, „ЗКС-България“ ЕООД) | при проектиране и при експлоатация | Предпазване живота и здравето на хората и минимално въздействие върху околната среда |
| 2 | Уточняване на възможността от оползотворяване на отделената при изгарянето топлина за топлоснабдяване на съседни обекти | проектиране | Икономия на природен ресурс |
| 3 | В зависимост от количеството на хладилния реагент да се води съответната отчетност и документиране. | експлоатация | Опазване чистотата на въздуха и здравето на работещите |
| 4 | Да се водят редовно наблюдения и проверки за състоянието на кремационните пещи, с оглед тяхното нормално функциониране и гарантиране на проектните параметри | експлоатация | Опазване чистотата на въздуха и здравето на работещите |
| 5 | Да се осигури подходящо помещение (склад) за сортиране и временно съхранение на медицински изделия (импланти) останали при кремацията, с цел предаване за рециклиране | експлоатация | Опазване живота и здравето на хората |

**Настоящото решение се отнася само за инвестиционното предложение, което е било предмет на извършване на ОВОС по реда на Закона за опазване на околната среда.**

**При разширение или изменение на това инвестиционно предложение Възложителят трябва да уведоми РИОСВ Пловдив във възможния най-ранен етап.**

**На основание чл. 99 , ал.8 от Закона за опазване на околната среда решението по ОВОС губи правно действие, ако в срок 5години от датата на издаването му не е започнало осъществяването на инвестиционното предложение.**

**При промяна на Възложителя, новият Възложител съгласно чл. 99,ал.7 от ЗООС е длъжен да уведоми РИОСВ.**

**При констатиране на неизпълнение на условията в решението по ОВОС, виновните лица носят отговорност, съгласно чл. 166 , т.2 от Закона за опазване на околната среда.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев …………….2017г.**

*Директор на РИОСВ - Пловдив*